[{"text_idx": "#000000", "text": "9 asja, mida o\u0308eldes tood oma pa\u0308eva o\u0303nne"}, {"text_idx": "#000001", "text": "Sa oled see, mida sa ra\u0308a\u0308gid. Iga lausutud so\u0303na ja\u0308a\u0308b sind mo\u0303jutama. Ja maailma saadetuna tuleb u\u0308kskord tagasi, tuues endaga midagi kaasa. Soovid, et see tooks sinu igapa\u0308eva rohkem o\u0303nne?"}, {"text_idx": "#000002", "text": "U\u0308ks lihtne viis o\u0303nne poole sammumisel on praktiseerida tunnustavate so\u0303nade lausumist. Ma\u0308rgata teises inimeses ilusat ja seda ka va\u0308ljendada. Suruda oma u\u0308literav kriitikameel nurka."}, {"text_idx": "#000003", "text": "Mida sa ta\u0308na hommikul la\u0308hedastele u\u0308tlesid? Tunnustavad so\u0303nad tekitavad ta\u0308nutunnet. Kui kaaslased kuulevad sinult midagi head, vaatavad nad sind ro\u0303o\u0303msama pilguga ja tunnevad end sinu seltsis mo\u0303nusalt. Vo\u0303ib-olla. Tee proovi!"}, {"text_idx": "#000004", "text": "So\u0303nad suudavad hinge lo\u0303igata, kuid vo\u0303ivad hingevalu ka leevendada. Lausudes so\u0303nu, mis to\u0303eliselt o\u0303nnelike inimeste ko\u0303nepruugis on igapa\u0308evased, muutud ka ise ja\u0308rjest o\u0303nnelikumaks."}, {"text_idx": "#000005", "text": "Siin on mo\u0303ned o\u0303nne magnetid. Va\u0308ike spikker alustuseks."}, {"text_idx": "#000006", "text": "Mul on ro\u0303o\u0303m sind na\u0308ha! Julge va\u0308lja na\u0308idata, kui kaaslase olemasolu sind ro\u0303o\u0303mustab! Paljud inimesed on ebakindlad ega julge arvata, et vo\u0303iksid kellegi pa\u0308eva paremaks muuta. Oled isegi u\u0308ks nendest? Jaga oma ro\u0303o\u0303mu, selle asemel, et o\u0308elda: \u201eJa\u0308lle sina. Mul pole aega.\u201d"}, {"text_idx": "#000008", "text": "Mina ku\u0308ll usun sinusse! Unistusi saab ta\u0308ide viia ainult endasse uskudes. Endasse on lihtsam uskuda, kui ka keegi teine sinusse usub. Tean omast ka\u0308est, et piisab u\u0308he inimese toetavast so\u0303nast suurte asjade elluviimiseks. Va\u0308ljenda oma tunnustust, selle asemel et o\u0308elda: \u201eSee sul ku\u0308ll ei o\u0303nnestu. Kas mo\u0303tlesid ikka enne ja\u0308rele?\u201d Ja kui asi ka ei o\u0303nnestu, oled va\u0308hemalt leidnud viisi, kuidas see asi to\u0303esti ei o\u0303nnestu."}, {"text_idx": "#000009", "text": "Vaata kui kaugele sa jo\u0303udnud oled! Pikk tee koosneb pisikestest sammudest. U\u0308htegi neist ei saa eriti vahele ja\u0308tta. Oluline on oma samme tunnustada ja saavutusi ta\u0308histada. Hinda, kus sa olid na\u0308iteks kolm aastat (vo\u0303i kolm kuud) tagasi. Lihtsam on muidugi o\u0308elda: \u201eKuidas sa nii laisk vo\u0303id olla? Teised on selle ajaga juba...\u201d Teistel aga on ilmselt hoopis mingi teine eesma\u0308rk ka."}, {"text_idx": "#000010", "text": "Ma\u0308letad, kui sa u\u0308tlesid/tegid.... Ma\u0308letad, kui me koos tegime.... U\u0308llata kaaslast sellega, et ma\u0308letad, mida vahvat ta on teinud vo\u0303i o\u0308elnud. Mo\u0303nikord va\u0308idetakse mulle, et ma olevat o\u0308elnud vo\u0303i teinud selliseid asju, mis minu jaoks ku\u0308ll ta\u0308htsad ei tundunud, kuid kellegi siiski korda la\u0308ksid. Kas ma to\u0303esti tegin autojuhtimisest kellegi jaoks inspireeriva su\u0308ndmuse? Kas to\u0303esti keegi ma\u0308letab mo\u0303nda neist jooga- vo\u0303i tantsuharjutustest? A\u0308ge."}, {"text_idx": "#000011", "text": "Tasub o\u0308elda ainult siis, kui mo\u0303tled seda to\u0303siselt. Muidu ja\u0308a\u0308b see ainult irooniaks. Uskumatu, aga inimestel on na\u0308htamatud to\u0303eantennid. Mo\u0303nikord on parem olla o\u0303nnelik selle asemel, et ajada iga hinna eest oma o\u0303igust taga. Muidugi, sina valid. Vo\u0303id o\u0308elda ka: \u201eMa ju u\u0308tlesin sulle. Kunagi sa ei kuula.\u201d Ma\u0308rkad vahet?"}, {"text_idx": "#000012", "text": "Ta\u0308nan sind! Minu arvates on ta\u0308nutunne ko\u0303ige vo\u0303imsam ja avardavam tunne. Selline Ho\u2019oponopono\u2019lik. Usu vo\u0303i mitte, aga mina olen omal nahal ja\u0308rele proovinud, et see meetod to\u0308o\u0308tab. Minu Ho\u2019oponopono inspiraator on Jon Lovgren (selles va Facebook\u2019is)."}, {"text_idx": "#000013", "text": "Va\u0308ljenda iga pa\u0308ev ko\u0303igepealt iseendale ta\u0308nu ja na\u0308ed mo\u0303ne kuu pa\u0308rast tulemusi. On sinu igapa\u0308eva-hetkedes rohkem o\u0303nne? Jaga minuga. Ja ta\u0308nan sind selle tekstiga siiani jo\u0303udmast!"}, {"text_idx": "#000014", "text": "Palun! Mitte et: \u201ePole ta\u0308nu va\u0308a\u0308rt.\u201d Ja: \u201e Mis nu\u0308u\u0308d mina.\u201d Ko\u0303ik va\u0308a\u0308rtuslik on alati ta\u0308nu va\u0308a\u0308rt. Igau\u0308ks on va\u0308a\u0308rtuslik. A\u0308ra ka enda kohta u\u0308tle: mis nu\u0308u\u0308d mina. Va\u0308ljenda, et teine inimene on sinu abi va\u0308a\u0308rt."}, {"text_idx": "#000015", "text": "Kui sa ei suuda teisele inimesele neid ha\u0308id asju o\u0308elda, siis to\u0303ena\u0308oliselt sa ei peakski temaga suhtlema. Ilmselt ta ei ole \u201esinu inimene\u201d. Ko\u0303igile ei peagi meele ja\u0308rele olema. Ja va\u0308ga hea, et sa sellest aru saad."}, {"text_idx": "#000016", "text": "Selle asemel et no\u0303ustuda: \u201eJah ma teen seda. Ja seda. Ja seda ka veel. Mis siis, et ma ei jaksa enam, aga olgu peale, ma teen seda ikka. Sinu heaks.\u201d Suhtu ko\u0303igepealt endasse austusega. Need, kes on to\u0303eliselt koosko\u0303las iseendaga, mo\u0303istavad seda va\u0308ga ha\u0308sti. Ja peavad sinust veel rohkem lugu."}, {"text_idx": "#000017", "text": "Mul on ro\u0303o\u0303m sinust kuulda! Lisa oma va\u0308a\u0308rtuslikud mo\u0303tted kommentaari vo\u0303i e-kirja!"}]